text: MC'ere med hukommelses-svigt
  07 juli 2012 kl. 14.19
  En motorcykelklub i Nordborg holdt åbent hus lørdag - humoren fejler bestemt intet.
  Det hører til sjældenhederne, at medierne bliver inviteret til åbent hus-arrangementer hos motorcykel-klubber. 
  Men lørdag blev TV Syd inviteret inden for hos en klub i Nordborg på Als. Den hører så også til en af de mere rolige og hyggelige af slagsen. 
  Navnet på klubben signalerer også humoristisk sans og en vis selvironisk distance - MC Alsheimerz. 
  - Det er tit, at vi dagen efter et træf ikke kan huske, hvad vi har lavet. Så blev vi enige om, at vi burde være medlemmer af en alzheimers-klub sådan som vi er, siger klubbens "høvding" Jan Kring. 
  Da TV Syd kom forbi, havde klubben lige slået dørene op og rundt regnet 50 motorcyklister var nået frem. I løbet af dagen plejer op mod 300 motorcyklister at besøge klubben.
  